钦定古今图书集成/理学汇编/文学典/第063卷 > 窦仪
## 钦定古今图书集成/理学汇编/文学典/第063卷 > 窦仪

按《宋史》本传：“仪字可象，蓟州渔阳人。曾祖逊，玉田令。
祖思恭，妫州司马。父禹钧，与兄禹锡皆以词学名。禹
钧，唐天祐末起家幽州掾，历沂、邓、安、同、郑、华、宋、澶州
支使判官。周初为户部郎中，赐金紫。显德中迁太常
少卿，右谏议大夫致仕。仪十五能属文，晋天福中举
进士，侍卫军帅景延广领夔州节度，表为记室。延广”
后历滑、陕、孟郓四镇，仪并为从事。开运中，杨光远以
青州叛。时契丹南侵，博州刺史周儒以城降，光远与
儒遣人引契丹轻骑于马家渡渡河。时延广掌卫兵，
颜衎知州事，即遣仪入奏。仪谓执政曰：“昨与衎论事
势，有所预虑，所以乘驿昼夜不息而来。国家若不以
良将重兵控博州渡，必恐儒引契丹逾东岸与光远
兵合，则河南危矣。”俄而儒果导契丹渡河，增置垒栅。
少帝军河上，即遣李守贞等率兵万人，水陆并进，守
汶阳，据要害。契丹果大至，击走之。汉初，召为左补阙、
礼部员外郎。周广顺初，改仓部员外郎、知制诰。未几，
召为翰林学士。周祖幸南御庄，宴射座中，赐金紫。历
驾部郎中、给事中，并充职。刘温叟知贡举，所取士有
覆落者，加仪礼部侍郎，权知贡举，仪上言：“请依晋天
福五年制，废明经、童子科。进士省卷，令纳五轴以上，
不得有神道碑志之类。帖经对义有三通为合格，却
复尽试。其落第者分为五等，以词理纰缪之甚者为
第五等，殿五举，其次为第四，殿三举，以次稍可者为
第三、第二、第一等，并许次年赴举。其学究请并《周易》
《尚书》为一科，各对墨义三十道；《毛诗》依旧为一科，亦
对墨义六十道。及第后并减为七。选集诸科举人，第
一场十否，殿五举；第二、第三场十否，三举、二场内有
九否，殿一举，解试之官坐其罪。进士请解，加试论一
首，以五百言以上为准。”奏可。俄以父病，上表解官，世
宗亲加慰抚，手封金丹，俾赐其父。父卒，归葬洛阳，诏
赐钱三十万，米麦三百斛。终丧，召拜端明殿学士。从
征淮南，判行在三司，世宗以其饷馈不继，将罪之，宰
相范质救解得免。淮南平，判河南府，兼知西京留守
事。恭帝即位，迁兵部侍郎，充职。俄使南唐，既至，将宣
诏，会雨雪，李景请于庑下拜受，仪曰：“仪获将国命，不
敢失旧礼。傥以霑服失容，请俟他日。”景即拜命于庭。
建隆元年秋，迁工部尚书，罢学士，兼判大理寺。奉诏
重定《刑统》，为三十卷。会翰林学士王著以酒失贬官，
太祖谓宰相曰：“深严之地，当得宿儒处之。”范质等对
曰：“窦仪清介重厚，然已自翰林迁端明矣。”太祖曰：“非
斯人不可处禁中，卿当谕以朕意，勉令就职。”即日再
入翰林为学士。乾德二年，范质等三相并罢，越三日，
始命赵普平章事。制书既下，太祖问翰林学士曰：“质
等已罢，普敕何官当署承旨？”陶谷时任尚书，乃建议：
相位不可以久虚，今尚书乃南省六官之长，可以署
敕。仪曰：“谷所陈，非承平之制。皇弟开封尹同平章事，
即宰相之任。”太祖曰：“仪言是也。”即命太宗署敕赐之。
俄加礼部尚书。时御史台议欲以左、右仆射合为表
首，太常礼院以东宫三师为表首，仪援《典故》以仆射
合为表首者六，而谓三师无所据，朝议是之。四年秋，
知贡举。是冬卒，年五十三，赠右仆射。仪学问优博，风
度峻整。弟俨、侃、偁、僖皆相继登科，冯道与禹钧有旧，
尝赠诗，有“灵椿一株老，丹桂五枝芳”之句，缙绅多讽
诵之，当时号为“窦氏五龙。”初，周祖平兖州，议将尽诛
胁从者，仪白冯道、范质同请于周祖，皆得全活。显德
中，太祖克滁州，世宗遣仪籍其府库。太祖复令亲吏
取藏中绢给麾下。仪曰：“太尉初下城，虽倾藏以给军
士，谁敢言者。今既著籍，乃公帑物也，非诏不可取。”后
太祖屡对大臣称仪有执守，欲相之。赵普忌仪刚直乃引薛居正参知政事。及仪卒，太祖闵然谓左右曰：
“天何夺我窦仪之速耶？”盖惜其未大用也。侃，汉乾祐
初及第，至起居郎。僖，周广顺初及第，至左补阙。子𬤇。
诰，俱登进士第，𬤇至都官员外郎。至秘书丞。
按《丁谓谈录》：“窦仪尚书本燕人，为性严重，家法肃整。
尚书每对客，即二侍郎、三起居、四参政、五补阙，皆侍
立焉。尚书夫人先亡，以房院稍多，不敢与势家为亲
援，遂再娶孔县令女为夫人。夫人性愈严，右丞夫人
倾背即一房，列五榻，自孔夫人而下五房，妯娌皆同
寝处。尚书薨，孔夫人每召参政问事，参政”则披秉立
于门外而应对焉。其事嫂之礼如此。尚书周世宗时
为翰林学士，每宿直世宗宫中，不敢令奏乐，曰：“恐窦
仪闻之。”至宋太祖登极，犹在翰林。忽一日宣召入禁
闱中顾问事，行至屏鄣间，觇太祖衩衣，潜身却退。中
官谓曰：“官家坐多时，请出见。”仪曰：“圣上衩衣，必是未
知仪来。”但奏云：“宣到翰林学士窦仪。”太祖闻之，遂起
索衫带著，后方召入见。复一日，中书臣僚皆罢命韩
王普为相，见无宰臣署敕。太祖悔其仓遽，良久曰：“但
去问窦仪是他”会仪对曰：“今晋王正守中书令，合且
送相印，请晋王署敕用印。”太祖于是甚悦。